DBV vind 108 honde, vark by huis in VS | Netwerk24
Deur Marti Will 17 Julie 2019 18:49
Ervare inspekteurs van die Dierebeskermingsvereniging (DBV) was geskok toe hulle by ’n huis op Odendaalsrus in die Vrystaat op 108 honde en ’n vark afkom wat in haglike toestande aangehou is.
Die Bloemfonteinse DBV het Virginia se DBV met hul ondersoek bygestaan en die diere is almal verwyder. ’n Klag van wreedheid teenoor diere word ondersoek.
Die DBV het 108 honde en ’n vark in haglike toestande by ’n huis in Odendaalsrus gevind. Foto: Verskaf
“Virginia se DBV het ’n anonieme klag ontvang dat ’n groot aantal honde op ’n erf op die dorp aangehou word,” sê Thea Smit, inspekteur van die Virginia-DBV.
“Die eiendom is as ’n nie-winsgewende organisasie en skuiling geregistreer, wat die beleid gevolg het dat siek of bejaarde diere nie genadedood toegedien word nie.”
Brandsiek en verwaarloosde honde is in ’n buitekamer gevind. Hier het hulle ’n Franse dashond (“basset”) met bloeiende sere teëgekom.
“Weens die erns van die absesse, wat ondraaglike pyn en ongemak moes veroorsaak het, kon hy nie beweeg nie,” sê Smit.
Die vark in ’n binnehof het die honde verjaag wat sy ontlasting wou vreet. Foto: Verskaf
’n Ou labrador het in ’n hoek op die koue sementvloer gelê. “Hy kon nie opstaan nie. Ons vermoed dit was weens artritis. Hy het probeer opstaan, maar het net weer geval.”
Honde met erge veltoestande het hulself gekrap en hul ore was opgeswel en besmet. “Daar was ’n groot boerboel met misvormde bene en vergroeisels oor sy hele liggaam,” sê Smit.
In ’n binnehof was ’n groot vark. Daar was nêrens kos vir hom in sig nie en die dier is in onhigiëniese toestande aangehou. Die vark het die honde verjaag wat sy ontlasting wou vreet. Smit sê dié toneel was erg ontstellend.
Van die diere was in ’n gehawende toestand met sigbare eksterne parasiete. Ander diere was baie aggressief.
In die erf was ’n klomp sakke vol hondemis. “Die reuk was ondraaglik.”
Van die honde is duidelik siek. Foto: Verskaf
Van die 108 honde wat in haglike toestande by ’n huis in Odendaalsrus aangehou is. Foto: Verskaf
Die DBV se veearts het die diere ondersoek, en toe is besluit om verskeie van die honde genadedood toe te dien, sê Smit.
Die eienares van die “skuiling” het volgens Smit geld van die publiek ontvang.
Daar was geen bewys dat ’n veeaarts die diere behandel het nie. Die eienares het wel aan die DBV gesê die honde kry homeopatiese behandeling. “Ons kon geen bewyse hiervan kry nie.”
Maatskaplike werkers is gevra om die vrou te ondersteun.
Die DBV moedig die publiek aan om ingeligte besluite te neem wanneer hulle geld aan private skuilings skenk.
Van die diere was in ’n gehawende toestand met sigbare eksterne parasiete. Ander diere was baie aggressief.Foto: Verskaf
Meer oor: Dierebeskermingsvereniging (Dbv) | Odendaalsrus | Dieremishandeling
Mishandeling van diere: Modise nie in hof ondanks lasbrief